Pascual Madoz

Pascual Madoz Ibañez (Iruñea, 1806ko maiatzaren 17a - Genova, Italia, 1870eko abenduaren 13a) politikaria eta idazlea izan zen.

 Bizitza 
Zuzenbide ikasketak egin zituen Zaragozan. Liberala zen ideietan eta progresista ekintzetan. Fernando VII.aren absolutismoaren aurkako konspirazio batean parte hartu zuen. Espetxeratu ondoren, erbesteratu egin zuten. Erbestean zela, geografia eta estatistika ikasketak egin zituen Parisen eta Toursen.

Maria Kristina Borboikoak 1832. urtean emandako amnistiari esker, Bartzelonara joan zen. Han, Diccionario geográfico universal (1829–1834) eta Diccionario geográfico-estadístico-histórico de España y sus posesiones de Ultramar (1850) idazten lagundu zuen; Francisco Coello aritu zen kartografo lanetan. Bartzelonan, gainera, El Catalán oposizioko egunkariaren zuzendari izan zen.

Lleidako diputatu eta finantza ministro izan zen. Esparteroren aurka egin zuen, eta, 1854ko Iraultzari esker, abuztuaren 9an, Bartzelonako gobernadore bihurtu zen. Gero diputatu, Gorteetako lehendakari eta Ogasuneko Ministro izan zen. Ministroaldi hartan, desamortizazio lege bat aurkeztu zuen Gorteetan, eta onartuta ikusi ahal izan zuen.

Milizia Nazionalarekin batera borrokatu zen, baina gerra galdu ondoren erbestera jo behar izan zuen berriro. Elisabet II.a monarkiatik eraitsia izan zenean itzuli zen Espainiara, eta Seiurteko demokratikoan Madrilgo gobernadorea eta Ministro Kontseiluko presidente bitartekoa izan zen. Italiara joan zen, Amadeo Savoiakoari tronua eskaintzeko ordezkaritzarekin, eta han hil zen, Genovan, 64 urte zituela.

 Idazlan nagusiak 
 Colección universal de causas célebres (1840)
 Diccionario Geográfico-Estadístico-Histórico de España y sus posesiones de ultramar (16 liburuki, 1845-1950).

 Kaleak 
 Pascual Madoz kalea, Iruñeko Bigarren Zabalgunea.

 Bibliografia 
 Francisco J. Paredes, Pascual Madoz (1805-1870), 1991, 

 Erreferentziak 

 Ikus, gainera 
 Serafin Baroja
 Diccionario geográfico-estadístico-histórico de España y sus posesiones de Ultramar

 Kanpo estekak 

 Diccionario geográfico-estadístico-histórico de España y sus posesiones de ultramar VII. liburukia Google Booksen
 WikiMadoz. Madoz 1850 Wiki proiektua

Kategoria:Iruindarrak
Kategoria:Espainiako gobernuburuak
Kategoria:Nafarroa Garaiko politikariak
Kategoria:Euskal Herriko Aro Garaikidea
Kategoria:Euskal Herriko geografoak
Kategoria:Espainiako ministroak
Kategoria:Genovan hildakoak